ปักหมุดร้านนี้มานาน ได้แต่ผ่านไปแล้วก็ผ่านมาจนมาเที่ยวพัทยาครั้งนี้ไม่พลาดแล้วละคะ
 
ร้านตั้งอยู่ติดริมถนนสุขุมวิทฝั่งขาเข้า พอผ่านสี่แยกเทพประสิทธิ์มาจนเห็นแมคโครอยู่ฝั่งตรงข้ามเราก็เตรียมตัวกลับรถ พอกลับรถแล้วขับเลยแมคโครมานิดหน่อยก็จะเห็นรั้วสีดำของร้าน เลี้ยวเข้าไปได้เลยค่ะมีที่จอดรถหลายคัน แสนสะดวกสบาย
 
ตัวร้านเป็นอาคารสีเทา มีที่นั่งทั้งส่วน outdoor ด้านหน้าร้านเป็นที่นั่งยาวขนาบไปกับกระจกร้าน และด้านในร้านที่เป็นห้องแอร์ ตกแต่งด้วยโทนสีเทา ขาวและดำ ตัดกับโต๊ะเก้าอี้ไม้ ดูคลาสสิค มีมุมสบายๆ น่านั่งให้เลือกหลายมุม
 
อาหารมีให้บริการทั้งคาวและหวานแล้วยังมีกาแฟด้วย เห็นรีวิวท่านอื่นบอกว่ากาแฟที่นี่ดีเข้มข้นถูกใจ น่าเสียดายที่เราแวะจิบกาแฟจากที่อื่นมาก่อนหน้านี้แล้ว วันนี้เลยได้ลองแต่อาหารและขนมค่ะ
 
• สปาเก็ตตี้กุ้งและเบค่อนผัดพริกเกลือ (280 บาท) – สปาเก็ตตี้เส้นลวกมาดี ผัดมาอร่อยค่ะเค็มนิดเผ็ดหน่อย มีกุ้งมา 3 ตัวใหญ่ ขนาดใหญ่กว่าช้อนทานข้าวอีก น่าเสียดายที่เบค่อนให้มาน้อยไปหน่อย
 
• ข้าวซีโครงหมูทอดกระเทียม (160 บาท) – จานนี้กลายเป็นเมนูที่ถูกใจที่สุด ซี่โครงหมูปรุงรสเค็มๆ หวานๆ ทอดกระเทียมมาอร่อยมากหอมกระเทียมด้วย ให้มาเยอะเลยประมาณ 7 ชิ้นใหญ่ เนื้อนุ่มหนึบกำลังดีแทะมันส์มากค่ะจานนี้แนะนำเลย
 
• เฟรนซ์ฟรายอบชีสและเบค่อนกรอบ (150 บาท) – เป็นจานที่อุดมไปด้วยคอเรสเตอรอลมากๆ 555 แต่ทานเล่นแสนเพลิน
 
• Mix Crepe กล้วยและสตรอเบอร์รี่ (200 บาท) – ด้วยความที่ตกลงกันไม่ได้เนื่องจากคนนึงจะกินเครปกล้วย อีกคนอยากกินเครปสตรอเบอร์รี่ เลยสั่งเป็น Mix เอาทั้งสองอย่างเลย เครปเย็นไส้วิปครีมครึ่งนึงเป็นสตรอเบอร์รี่สดราด้วยซอสสตรอเบอร์รี ส่วนอีกครึ่งเป็นไส้กล้วยหอมราดด้วยชอคโกแลตซอส เสิร์ฟพร้อม ไอศกรีมโฮมเมดเลือกรสได้ เราเลือกรส Swiss Chocolate เข้มข้นอร่อยดีค่ะ
 
สรุป ร้านตกแต่งสวย บรรยากาศดี มีที่จอดรถสะดวก อาหารอร่อยขนมดี ราคาค่อนข้างสูงแต่ net แล้วไม่มีบวกเพิ่มค่ะ